**VLADA REPUBLIKE HRVATSKE**

**PRIJEDLOG ZAKONA O IZMJENAMA I DOPUNAMA ZAKONA**

**O ŽIVOTNOM PARTNERSTVU OSOBA ISTOG SPOLA,**

**S KONAČNIM PRIJEDLOGOM ZAKONA**

**Zagreb, rujan 2019.**

**PRIJEDLOG ZAKONA O IZMJENAMA I DOPUNAMA ZAKONA**

**O ŽIVOTNOM PARTNERSTVU OSOBA ISTOG SPOLA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE DONOŠENJEM ZAKONA PROISTEĆI**

Zakonom o životnom partnerstvu osoba istog spola (Narodne novine, broj 92/14) uređuje se životno partnerstvo osoba istog spola, sklapanje i prestanak životnog partnerstva, postupci nadležnih tijela u vezi sa sklapanjem i prestankom životnog partnerstva, vođenje registra te pravni učinci životnog partnerstva.

Važećim Zakonom, člankom 15., propisano je da o zahtjevu za utvrđivanje ispunjavaju li osobe koje namjeravaju sklopiti životno partnerstvo pretpostavke za sklapanje životnog partnerstva odlučuje nadležni ured za poslove opće uprave. U članku 32. propisano je da registar vode uredi u županijama odnosno Gradu Zagrebu za područje za koje su ustrojeni, a da državni službenici – matičari neposredno vode registar. Nadalje, u članku 34. propisano je da podatke upisane u registar životnog partnerstva matičar smije ispraviti na temelju rješenja nadležnog ureda državne uprave u županiji odnosno Gradskog ureda Grada Zagreba nadležnog za poslove opće uprave.

U Nacionalnom programu reformi 2019. u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“ postavljen je cilj unaprjeđenja sustava državne uprave putem novog normativnog okvira kojim će se omogućiti učinkovitije obavljanje poslova državne uprave.

Slijedom izvršavanja utvrđenih reformskih mjera i aktivnosti donesen je novi Zakon o sustavu državne uprave (Narodne novine, broj 66/19).

Člankom 7. Zakona o sustavu državne uprave propisano je da se pojedini poslovi državne uprave određeni tim Zakonom, mogu povjeriti jedinicama lokalne i područne (regionalne) samouprave ili drugim pravnim osobama, a člankom 9. stavkom 2. da se sredstva za obavljanje povjerenih poslova državne uprave osiguravaju u državnom proračunu, ako zakonom nije drukčije propisano.

S obzirom da uredi državne uprave u županijama nisu ustrojeni novim Zakonom o sustavu državne uprave, dosadašnje poslove koje su obavljali uredi državne uprave u županijama potrebno je povjeriti županijama odnosno Gradu Zagrebu.

Stoga je stupanjem na snagu novoga Zakona o sustavu državne uprave potrebno izmijeniti odredbe Zakona o životnom partnerstvu osoba istog spola kako bi taj Zakon bio usklađen s promjenama u sustavu državne uprave.

U članku 31. dodani su novi stavci kojima se utvrđuje da ministarstvo nadležno za poslove opće uprave vodi jedinstvenu središnju elektroničku bazu podataka o svim sklopljenim životnim partnerstvima i brine za njezino održavanje i nadogradnju te da je voditelj zbirke osobnih podataka registra životnog partnerstva sukladno propisima kojima se uređuje zaštita osobnih podataka.

**III. OCJENA SREDSTAVA POTREBNIH ZA PROVEDBU ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskoga sabora (Narodne novine, br. 81/13, 113/16, 69/17 i 29/18) predlaže se donošenje ovoga Zakona po hitnom postupku.

Nacionalnim programom reformi 2019., u okviru mjere 1.4.4. Decentralizacija i racionalizacija, s ciljem unaprjeđenja sustava državne uprave putem novog normativnog okvira kojim će se omogućiti učinkovitije obavljanje poslova državne uprave te profesionalizirati državnu upravu, predviđena je aktivnost 1.4.4.2. Donošenje Zakona o sustavu državne uprave. Radi provedbe ove mjere, koja je započela stupanjem na snagu Zakona o sustavu državne uprave (Narodne novine, broj 66/19), kojim je pored ostalog predviđen prestanak rada ureda državne uprave u županijama te dužnosti pomoćnika ministra, potrebno je s navedenim uskladiti odredbe posebnih zakona kojima se uređuje navedeni sadržaj.

S obzirom na to da je krajnji rok za provedbu ove mjere prosinac 2019. godine te imajući u vidu rokove za usklađivanje s odredbama Zakona o sustavu državne uprave propisane prijelaznim odredbama tog Zakona, potrebno je da posebni zakoni stupe na snagu istodobno, 1. siječnja 2020. godine.

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O ŽIVOTNOM PARTNERSTVU OSOBA ISTOG SPOLA**

**Članak 1.**

U Zakonu o životnom partnerstvu osoba istog spola (Narodne novine, broj 92/14) u članku 15. stavci 2. i 3. mijenjaju se i glase:

„(2) Osobe koje namjeravaju sklopiti životno partnerstvo mogu u roku od osam dana od dana priopćenja o nedopustivosti sklapanja životnog partnerstva podnijeti zahtjev za utvrđivanje ispunjavaju li pretpostavke za njegovo sklapanje nadležnom upravnom tijelu županije, odnosno Grada Zagreba (u daljnjem tekstu: nadležno upravno tijelo).

(3) O zahtjevu iz stavka 2. ovoga članka nadležno upravno tijelo donosi rješenje u roku od petnaest dana od primitka urednog zahtjeva.“.

**Članak 2.**

U članku 31. iza stavka 1. dodaju se novi stavci 2. i 3. koji glase:

„(2) Bazu podataka iz stavka 1. ovoga članka vodi ministarstvo nadležno za poslove opće uprave te brine za njezino održavanje i nadogradnju.

(3) Ministarstvo nadležno za poslove opće uprave voditelj je zbirke osobnih podataka registra sukladno propisima kojima se uređuje zaštita osobnih podataka.“.

Dosadašnji stavci 2., 3. i 4. postaju stavci 4., 5. i 6.

**Članak 3.**

Članak 32. mijenja se i glasi:

„(1) Nadležna upravna tijela vode dio registra za područje za koje su ustrojeni.

(2) Registar neposredno vode matičari.“.

**Članak 4.**

U članku 34. stavak 2. mijenja se i glasi:

„(2) Nakon zaključivanja upisa u registru matičar smije izvršiti ispravke na temelju rješenja nadležnog upravnog tijela.“.

**Članak 5.**

Iza članka 36. dodaje se članak 36.a koji glasi:

„Članak 36.a

Nadležno upravno tijelo obavlja poslove utvrđene ovim Zakonom kao povjerene poslove državne uprave.“.

**PRIJELAZNA I ZAVRŠNA ODREDBA**

**Članak 6.**

Ministar nadležan za poslove opće uprave uskladit će Naputak za vođenje registra životnog partnerstva (Narodne novine, broj 147/14) s odredbama ovoga Zakona u roku od 90 dana od dana stupanja na snagu ovoga Zakona.

Ministar nadležan za poslove opće uprave uskladit će Pravilnik o mjerilima za određivanje iznosa i namjeni naknade ostvarene za sklapanje životnog partnerstva izvan službene prostorije (Narodne novine, broj 99/14) s odredbama ovoga Zakona u roku od 90 dana od dana stupanja na snagu ovoga Zakona.

**Članak 7.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**O B R A Z L O Ž E N J E**

**Uz članke 1., 3., 4. i 5.**

Budući da se poslovi državne uprave utvrđeni ovim Zakonom koje su dosad obavljali uredi državne u županijama povjeravaju, a obavljat će ih nadležno upravno tijelo u županiji, odnosno Gradu Zagrebu potrebno je odgovarajuće izmijeniti odredbe, odnosno dodati novu odredbu kojom se generalno utvrđuje da je riječ o povjerenim poslovima državne uprave.

**Uz članak 2.**

Budući da se poslovi državne uprave, odnosno poslovi vezani uz sklapanje i prestanak životnog partnerstva koje su dosad obavljali uredi državne u županijama povjeravaju, a obavljati će ih nadležno upravno tijelo u županiji, odnosno Gradu Zagrebu, potrebno je utvrditi da ministarstvo nadležno za poslove opće uprave vodi jedinstvenu središnju elektroničku bazu podataka o svim sklopljenim životnim partnerstvima i brine za njezino održavanje i nadogradnju te da je voditelj je zbirke osobnih podataka registra životnog partnerstva. Dakle, potrebno je jasno propisati da se poslovi vođenja zbirke osobnih podataka registra i vođenja jedinstvene središnje baze podataka ne povjeravaju.

**Uz članak 6.**

Ovim člankom određen je rok za usklađivanje provedbenih propisa donesenih na temelju članka 19. stavka 3. i članka 31. stavka 4. Zakona o životnom partnerstvu osoba istog spola (Narodne novine, broj 92/14) s odredbama ovoga Zakona.

**Uz članak 7.**

Odredbom je određeno stupanje Zakona na snagu.

**TEKST ODREDBI VAŽEĆEG ZAKONA KOJE SE**

**MIJENJAJU, ODNOSNO DOPUNJUJU**

*Postupanje u slučaju neispunjavanja pretpostavki*

Članak 15.

(1) Ako matičar utvrdi da nije ispunjena koja od pretpostavki za sklapanje životnog partnerstva, usmeno će priopćiti osobama da nije dopušteno sklapanje životnog partnerstva i o tome sastaviti bilješku u prijavi.

(2) Osobe koje namjeravaju sklopiti životno partnerstvo mogu u roku od osam dana od dana priopćenja o nedopustivosti sklapanja životnog partnerstva podnijeti zahtjev za utvrđivanje ispunjavaju li pretpostavke za njegovo sklapanje nadležnom uredu za poslove opće uprave.

(3) Po zahtjevu iz stavka 2. ovoga članka nadležni ured je obvezan donijeti rješenje u roku od petnaest dana od primitka zahtjeva.

(4) Protiv rješenja može se izjaviti žalba ministarstvu nadležnom za poslove opće uprave.

*Način vođenja registra životnog partnerstva*

Članak 31.

(1) Registar životnog partnerstva (u daljnjem tekstu: registar) vodi se u obliku jedinstvene središnje elektroničke baze podataka o svim sklopljenim životnim partnerstvima.

(2) Na obradu podataka primjenjuju se propisi kojima se uređuje zaštita osobnih podataka i informacijska sigurnost.

(3) Sastavni dio registra su temeljni spisi na osnovi kojih se upisuju podaci u registar.

(4) Način rada u vođenju registra propisat će naputkom ministar nadležan za poslove opće uprave.

*Nadležnost za vođenje registra*

Članak 32.

(1) Registar vode matični uredi u županijama odnosno Gradu Zagrebu za područje za koje su ustrojeni.

(2) Registar neposredno vode državni službenici – matičari.

*Ispravak pogrešaka u registru*

Članak 34.

(1) Matičar smije ispraviti pogreške koje je primijetio prije zaključivanja upisa u registru.

(2) Nakon zaključivanja upisa u registru matičar smije izvršiti ispravke na temelju rješenja nadležnog ureda državne uprave u županiji odnosno Gradskog ureda Grada Zagreba nadležnog za poslove opće uprave.

**PRILOG - Izvješće o provedenom savjetovanju sa zainteresiranom javnošću**